สผ.ชี้สอบผ่านมอนทารา
PTTEP ออกโรงย้ำมั่นใจเดินตามแผนแก้ไขปัญหาแหล่งมอนทาราสำเร็จ หลังทำมา 12 เดือนเป็นที่พอใจรัฐบาลออสเตรเลีย นักลงทุนตื่นทิ้งหุ้นรูด
17 ส.ค. 2554

PTTEP ออกโรงย้ำมั่นใจเดินตามแผนแก้ไขปัญหาแหล่งมอนทาราสำเร็จ หลังทำมา 12 เดือนเป็นที่พอใจรัฐบาลออสเตรเลีย นักลงทุนตื่นทิ้งหุ้นรูด
หุ้นบริษัท ปตท.สำรวจและผลิตปิโตรเลียม (PTTEP) หรือ ปตท.สผ. ถูกถล่มรุนแรงราคาดิ่งปิดต่ำสุดที่ 171 บาท ลดลง 5% และลากหุ้นบริษัท ปตท. (PTT) ร่วง 3.73% ปิดที่ 310 บาท ส่งผลให้ดัชนีหุ้นลดลง 3.50 จุด ปิดที่ 1,005.97 จุด ตามแรงขายของนักลงทุนต่างชาติ และสถาบัน จำนวน 1,931 ล้านบาท และ 1,383 ล้านบาทตามลำดับ
สาเหตุราคาหุ้น PTTEP ดิ่งลงอย่างหนักโดยนักลงทุนลืมข่าวดีเรื่องบริษัทเข้าซื้อแหล่งปิโตรเลียมที่แคนาดา เพราะว่ากระทรวงทรัพยากรและพลังงานของประเทศออสเตรเลียได้เปิดเผยรายงานของคณะกรรมการสอบสวนเหตุการณ์มอนทาราและได้มีการชี้แจงต่อรัฐบาล และมีข่าวออกมาว่าที่สุดแล้วบริษัทอาจจะไม่ได้รับสัมปทานต่อในแหล่งมอนทารา
นอกจากนี้ ยังกังวลว่าปัญหาครั้งนี้อาจจะมีผลกระทบต่อสัมปทานแปลงอื่นๆ ในออสเตรเลียของ ปตท.สผ.ด้วย ทำให้นักวิเคราะห์แนะนำให้หลีกเลี่ยง หรือให้ขายหุ้นออกไปก่อนเพราะความไม่ชัดเจน
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ ปตท.สผ เปิดเผยว่า พีทีทีอีพี ออสตราเลเซีย (PTTEPAA) ผู้ดำเนินการในแหล่งมอนทารา ได้เสนอแผนการปรับปรุงแก้ไขประสิทธิภาพในการทำงาน (Action Plan) ให้แก่รัฐบาลออสเตรเลียในช่วง 12 เดือนที่ผ่านมาแล้ว และได้ดำเนินการตามแผนอย่างต่อเนื่อง พร้อมนำเสนอผลความคืบหน้าเป็นระยะๆ ซึ่งเป็นที่พึงพอใจของรัฐบาลออสเตรเลีย เพราะเห็นความตั้งใจของบริษัทในการดำเนินการตามแผน ซึ่งบริษัทจะต้องทำตามแผนนี้ไปถึงต้นปีหน้า
“ข่าวที่ออกมาว่าสุดท้ายบริษัทอาจไม่ได้ต่อสัมปทานแหล่งมอนทารานั้นเป็นเพียงขบวนการรายงานต่อสภาเท่านั้น แต่สุดท้ายการจะได้สัมปทานต่อหรือไม่ขึ้นอยู่กับว่าบริษัทสามารถทำตามแผนได้สมบูรณ์หรือไม่ ซึ่งเรามั่นใจเดินหน้าพัฒนาแหล่งมอนทาราต่อไป” นายอนนต์ กล่าว
ทั้งนี้ คณะกรรมการสอบสวนชมเชยว่า ในระหว่างเกิดเหตุน้ำมันรั่วไหลบริษัทได้แก้ปัญหาได้อย่างทันท่วงที และได้ให้ความร่วมมือกับหน่วยงานราชการเป็นอย่างดี รวมทั้งประสบความสำเร็จในการเจาะหลุมควบคุมความดันเพื่อสกัดกั้นการรั่วไหลของน้ำมันและก๊าซ ทำให้ผลกระทบอยู่ในวงจำกัด ผลการศึกษาวิจัยยืนยันว่า คราบน้ำมันไม่ได้เข้าสู่ชายฝั่งทั้งของออสเตรเลียและอินโดนีเซีย และไม่พบการปนเปื้อนของคราบน้ำมันตลอดชายฝั่งออสเตรเลีย
นักวิเคราะห์บริษัทหลักทรัพย์ (บล.) ทรีนีตี้ คงคำแนะนำซื้อ PTTEP ให้ราคาเป้าหมาย 222 บาท เพราะการลงทุนในแคนาดา (Oil Sands) จะเพิ่มมูลค่ามากกว่าค่าเสียหายมอนทารา
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ กล่าวว่า ในช่วงที่เหลือของปีนี้มีโอกาสที่ต่างชาติจะขายสุทธิหุ้นเอเชียกดดันดัชนีหุ้นไทยต่ำกว่า 1,000 จุด เพราะตลาดตกอยู่ในภาวะหมดข่าวดี